29 janvier 1361
Wir der sculth̄ und der rat ze Sultz tuͦnt kunt allen den die disen brief sehent oder hoerent lesen ✳ ✳ das vor uns in offenē geriht
Merlin und Egenolf Kesseler gebruͦder und Swartz Ludewig burgˀ ze Sultz verjahent und bekandent ✳ das si alle drie unvˀscheidenlich durch irē nutz
un̄ frōmen fùr sich un̄ alle ir erben hant enpfangen ze einem rehten erb in un̄ allen iren erben von Ruͤdigˀ von Watwilr einem burgˀ ze Sultz der da
ze mal wissenthafter schaffener was der erwirdigen geistlichē froͧwn der eptischin und des convētes ze Kùnigesvelt Sant Claren ordens gelegen in Costentzer bistuͦm an der selben froͧwn stat un̄ in irem nāmon Ruͤdigˀ von Watwilr vorgenāt dise nahgescribenē reben leh ze einē rechtē erb den ob
genemitē enpfahern der selben reben sint sehs un̄ tzwentzig schatz gelegen in der von Sultz banne un̄ ist dis ir benemide ✳ ein schatz ze dem Tennelin nebēt
des von Gler reben zinset jergelich vier pfennīg birk zins. ✳ it̄ zwene schatz reben zuͦ der Wolf gruͦben nebent Werlin Moren reben. ✳ it̄ im Alschwilrbgˀ
ein bletz reben heisset ze Gerùt sint nùn schatz lit nebent der froͧwn guͦt ze Underlinden. ✳ it̄ vier schatz reben im Alschwilrbgˀ zuͦ dem Kùngersboͧm nebēt
Werlins reben von Gùndoltzheī. ✳ it̄ ein schatz reben zuͦ dem Kùngersboͧm nebent der herrē rebē zuͦ der cappellen ze Sultz. ✳ it̄ fùnf schatz reben hinder der
cappellen ziehent uf der froͧwen guͦt ze Underlindē. ✳ it̄ ein schatz reben hinder der cappellen zùhet uf den stette graben nebent Hennī Smides guͦt. ✳ un̄ drie
schatz reben ze Tùrlin nebent Hennī Stevans reben. ✳ dise vorgenemitē sehs am̄ zwentzig schatz reben die ob genemitē enpfaher alle drie unvˀscheidenlich enpfā¬
gen hant ze einem erb in un̄ iren erbē umb den dritten teil alles wins so uf den selbē vorgenātten reben wahset ane alle gevˀde. ✳ den selben dritten teil wīs
die obgenemitē enpfaher oder ir erben ob si niht werent jergelich un̄ alle jar ze herbist ze zinse geben
der eptischin un̄ dem convēt ze Kùnigesvelt vorgenāt oder iren gewissen botten un̄ antwrtten ane der selben froͧwn schaden gen Sultz in d
r trotten. ✳ es ist oͧch mit rehtē geding
beredet das man die ob genemitē reben in guͦtem bu haben sol die holder un̄ die stok reben in eren
tz un̄ an steken. ✳ un̄ jergelich uf je einen ✳
schatz der vorgenemitē reben einē karrich geladen mistes tuͦn un̄ legen. ✳ un̄ jergelich ze rehter zit sol man die vogenemitē
reben
schoͧwn. ✳ were aber das die
ob genemitē enpfaher oder ir erben niht wolten gan mit den schoͧwern so mag mit rehtem gedinge wer denne der ob genemitē froͧwn von Kùnigsvelt schaffener
ist zwen erber man ze Sultz zuͦ im nēmen die da mitte koͤnnen un̄ uf die vorgenemitē reben gan un̄ schoͧwn. ✳ und was misse buwes uf den reben wirt funden
den soellent die schoͧwer erkennen un̄ schetzen. ✳ un̄ was si schetzent das sol der denne schaffener ist vō dem bluͦmen ab den reben in nēmen un̄ den froͧwn und ✳
im haben. ✳ un̄ ùber das soellent die vorgenātten enpfaher un̄ ir erben in der selbē jar frist den misse bu der uf den reben funden ist mit den anderē wrhtē
ze rehtē zitē uf die vorgenemitē reben tuͦn un̄ widerkerē ane gevˀde. ✳ wenne man oͧch ze herbist die vorgenemitē reben lesen wil so sol man es vor lassen
wissen der vogenemitē froͧwn schaffener das er sinē wnebotten bi den lesern habe ane der froͧwn schaden un̄ alles ane geverde. ✳ har ùber ze einer gantzen
sicherheit aller dirre vorgescribenen dinge hant wir der sculth̄ und der rat vorgenāt durch beder teil bette unser stett ingesigel an disen brief gehē¬
ket der wart gegeben von gottes gebùrte drùtzehen hundert sehtzig ein jar des nehesten fritages vor unser froͧwn tag der liehtmes. ✳